
Jahiseadusandlusest

Täname Teid 14.06.11 toimunud konstruktiivse kohtumise eest, milles arutasime  jahinduses vajalikke  muudatusi ja arenguid, kus ühe põhiteemana ulukikahjustustega seonduv. Käesoleva kirjaga soovime Teile edastada kohtumisel arutletu ning edastada EJS poolsed jahiseaduse muudatuste ettepanekud. Eraldi käsitlemist vajab kahjustuste temaatika, mis tingib muudatuste tegemist jahiseadusesse. Uus jahiseaduse eelnõu ei lahenda ulukikahjustustega seonduvaid küsimusi.
Eestis praegu kehtiv jahindussüsteem on toiminud hästi, iseäranis paistab see silma Euroopa Liidu paljude teiste liikmesriikide jahinduse taustal. Eesti Jahimeeste Selts mõistab, et ühiskonna areng toob kaasa ka teatud muudatusi õigusloomes, sätestab reeglid erinevate osapoolte vahel. Seda püüab teha ka uus jahiseaduse eelnõu. Eesti Jahimeeste Seltsi volikogu ei ole uue jahiseaduse eelnõuga pakutud muudatustega nõustunud. Jahimeeste arvates on uus jahiseadus toimivat süsteemi lõhkuv, uut ja töötavat asemele pakkumata. 

Kõnealuse eelnõu puhul pole tehtud uue seaduse poolt kehtestatava olukorra toimeanalüüsi, sealhulgas ka keskkonnamõjude hindamist. Mis mõju avaldab uus seadus ulukasurkonnale, s.h. suurkiskjatele. Eraldi käsitlemist vajab kindlasti kahjustuste temaatika: kompenseerimise süsteemi, metoodika  ja kahjustuste hindamise korra väljatöötamine koos jagatud õiguste, kohustuste ja vastutusega kaasatud osapoolte vahel. 

Ootame Teie poolt majanduslike mõjude analüüsi, milles oleks välja toodud maaomaniku omavastutuse ja  jahimehe kompenseeritava osa mõju; milliseks kujuneb jahipidamise hind. 

Eesti Jahimeeste Seltsi volikogu ja juhatus on arutelude käigus teinud mitmeid omapoolseid ettepanekuid kehtiva jahiseaduse paranduseks. Esitame need siin kokkuvõtlikult uuesti:

Jahiulukite tekitatud kahjustuste hüvitamine

Kahjustuste regulatsioonide väljatöötamine vajab mitmeid uue seaduse poolt kehtestatava olukorra toimeanalüüsi, sealhulgas ka keskkonnamõjude hindamist, sh kahjustustega seotud metoodika väljatöötamist. 

Eesti Jahimeeste Selts ja RMK on pidanud läbirääkimisi töötamaks välja kahjustuste hindamise süsteemi ja jõudnud paljudes küsimustes ühisarvamusele. Kahjustuste hüvitamise aluseks peab olema selleks välja töötatud metoodika ja kord. Tähtis on kohustuste, vastutuse jagunemine ja mõlemapoolsed kokkulepped ulukikahjustuste definitsioonis ja selle määramise metoodikas.  Jahinduse arengukava kohaselt tuleb jahipiirkonna kasutajatele püstitatud ülesannete täitmiseks ja  paremaks küttimise suunamiseks avada veebipõhine jahindusalane infoleht, mis võimaldab juurdepääsu jahipiirkonna digitaalsele kaardile. 

Oluline on tagada tasakaal maaomaniku,  jahimehe, riigi vahel. Igal osapoolel on oma õigused, kohustused ja vastutus. Riik lähtudes huvist tagada asurkondade elujõulisus üle põlvede, jahimees lähtuvalt talle antud õigusest ulukiressurssi majandada, maaomaniku omavastutus taluda oma maal loomi lähtuvalt loomade loomulikust kuulumisest looduskeskkonna hulka. 

Seadus peaks kaasama ka kaitsealadega piirnevaid alasid, kuna kaitsealad on ohuallikad, millega kaasneb suur kahjustuse oht. 

Jahindusnõukogude moodustamine maakondades

Eesti Jahimeeste Seltsi ettepanek on moodustada maakondades jahindusnõukogud, kuhu on kaasatud erinevad jahindusega seotud osapooled: jahimeeste esindajana Eesti Jahimeeste Selts, maaomanike esindajad, riigi esindajad. Eesti Jahimeeste Seltsi esindus oma esindatusega peab tagama Jahindusnõukogudes jahimeeste seisukohtade ühtsuse, et teised osapooled: riik ja maaomanikud  suhtleksid  ühtse  ja  tugeva  kolmanda sektori partneriga.  

Jahindusnõukogude juurde tuleb kutsuda teadlasi. Jahindusnõukogu peab olema määratud seadusega, tal on tagatud õigused ja volitused. Riik oleks osaline jahinduses läbi jahindusnõukogu. 

Jahindusnõukogude vajalikkus: 

1) tekiks erinevate osapooltega koostööorgan (riik-jahimees-maaomanik) 

2) vastutuse , kohustuse, õiguse  jagamine jahimehe, maaomaniku  ja riigi  vahel 

3) säiliks jahinduslik maakondlik mälu, mis võib katkeda praegu  maakonnas töötava ühe jahindus-ametniku töölt lahkudes

Sel juhul on tagatud  ühtne jahinduspoliitika üle vabariigi, soodustatud on   informatsiooni  kiire ja adekvaatne liikumine, kahjustuste tekkimise  ja küttimise suhte tasakaalus toimimine. 

 Jahiõigus

Kehtiva jahiseaduse alusel on maaomanikul õigus seadusega sätestatud ulatuses ja korras oma maal jahinduse korraldamiseks tingimusi seada, jahti pidada  või jahipidamist keelata. Õigus  jahti pidada laieneb maaomaniku vanematele, abikaasale ja lastele, kui nad omavad jahitunnistust.   

Uue jahiseaduse eelnõu kohaselt jahitunnistust omav maaomanik tohib oma kinnistul pidada jahti väikeulukitele ja korraldada jahipidamist oma maal sõltumata maaomandi suurusest. 

Eesti Jahimeeste Selts toob välja riskid, mis võivad sellega kaasneda. Kui uue jahiseaduse eelnõu järgi hakkaksid kõik maaomanikud jahinduslikku tegevust korraldama, siis tekib turvalisuse ja kontrollimatuse risk metsades (maaomandi keskmine suurus on ca 15 ha ja ühes jahipiirkonnas võib olla üle 300 maaomaniku). Eriti teravaks võib kujuneda olukord mereäärsetel kinnistutel, kus korraldatakse  linnujahti.  Läbi selle tekitatakse olukord, kus ei ole võimalik kontrollida, kes kuskil maaomandil küttimise eesmärgil liigub, milliste relvadega ja milline on küttimise tulem. Nii ei suudeta tagada ulukipopulatsioonide jätkusuutlikust ja turvalisust, mis on meie kõigi avalik huvi. Samuti tekib suurem risk salaküttimisele. Lisaks ei ole võimalik, et igal maaomanikul on olemas vajalikud teadmised ulukibioloogiast, ulukipopulatsioonide haldamisest, haiguste tõrjumisest, relvade hoiu ja käsitlemise tingimustest jne, et hallata jahindusliku tegevuse korraldust. Samuti on ebaselge juriidiliste isikute õigused maaomandil jahi korraldamiseks. 

Jahipidamisõigust tõendavad dokumendid

Kehtivas jahiseaduses on jahipidamisõigust tõendavate dokumentide loetelus suuruluki laskekatsetunnistus, jahitunnistus, jahiluba, jahist osavõtjate nimekiri, väliskodaniku jahitunnistus ja jahipidamisõiguse eest tasumist tõendav dokument. 

Uues jahiseaduse eelnõus ei ole nõutavate dokumentide hulgas  suuruluki laskekatse-tunnistust ja väliskodaniku jahitunnistust. Jahipiirkonna kasutaja e.loa andja säilitab tagastatud jahilube ja temale saadetud jahist osavõtjate nimekirju kolm aastat.
Väljendame  kindlat  seisukohta seadustatud kohustusena perioodilise suuruluki laskekatse säilimise vajalikkusest ja jätta alles jahipidamist tõendavate dokumentide nimistusse suuruluki laskekatse tunnistus. Laskekatse kohustuslikkuse jahiseadusest välja jätmine võib kaasa tuua pöördumatuid tagajärgi ning seadusest tulenevat menetlemise kohustuse politseile (õnnetusjuhtumid). See aga ei saa olla juba eos planeeritud eesmärk, kuivõrd seda kõike on võimalik läbi laskekatse kohustuslikkuse vältida.

Säilitada välisriigi kodanikule tema välisriigis antud kehtiva jahitunnistuse alusel välja antav väliskodaniku jahitunnistus kehtivusajaga kuni üks aasta.  Kehtiva jahiseadusega väljastatakse välisriigi kodanikule tema välisriigis antud kehtiva jahitunnistuse alusel jahitunnistus kehtivusajaga kuni üks aasta. Väliskodaniku jahitunnistuse väljastamisel fikseeritakse andmebaasis tema võimalik jahipiirkond, aeg ja isikuandmed. Kaotades aga välismaalase jahitunnistuse, kaotatakse ka kontroll, kes, millisest riigist ja millal Eesti metsades jahirelvaga relvastatult viibib. Selline olukord on aga lubamatu ja kindlasti väga tähtis turvarisk, mis võib kaasa tuua ohu Eesti riigi sisejulgeolekule. 

Jahist osavõtjate  nimekirju ja jahilube tuleb säilitada 1 aasta. 
 Jahiulukid 

Eesti Jahimeeste Selts pooldab  jahiulukite jaotamist kaitse – ja ohjamise eesmärgil suur- ja väikeulukiteks.  Väikeulukite loetelu kehtestab  keskkonnaminister määrusega. Suurulukite loetelu sisaldub jahiseaduses.
Suurulukid on: põder, punahirv, metskits, metssiga, pruunkaru, hunt, ilves, hallhüljes.

Jahipiirkonna suurus, kasutusõigus

Jahipiirkonna minimaalseks suuruseks on 5000 ha jahimaid ühes ringpiiris. 

Eesti Jahimeeste Selts on nõus, et  kehtiva jahiseaduse kohaselt jahipiirkonna kasutusõiguse taotlemisel kui ühe ja sama jahipiirkonna kasutusõiguse saamiseks on esitatud kaks või enam taotlust ja kõik taotlejad ei nõustu nendele ühise kasutusõiguse andmisega, eelistatakse taotlejat, kes kaasab jahipiirkonna kasutamisele suurema arvu jahipidamisõigust omavaid füüsilisi isikuid.                                                                                    

Uue jahiseaduse eelnõu järgi satume tõsise probleemi ette siis, kui jahipidamise õigust hakkavad määrama suurmaaomanikud – RMK, metsa- ja kinnisvarafirmad, kuna väikemaaomanikel kaob igasugune kaasarääkimise õigus peale selle, et nad võivad oma maal jahipidamise keelata. Eelnõu järgi jahipiirkonna kasutusõiguse luba tunnistatakse kehtetuks, kui jahipiirkonna pindala 2/3 ulatuses on maaomanikud esitanud ühise taotluse jahipiirkonna kasutusõiguse loa kehtetuks tunnistamiseks.

Eesti Jahimeeste Seltsi ettepanek: RMK ei osale kasutusloa kehtetuks muutmise jahipiirkonna pindala 2/3 maaomanike ühisnõudes.

Riigimaade kasutamine jahimaana

Kehtiv jahiseadus kehtestab, et riigimaade jahimaana kasutusse andmise eest ei võeta tasu. Antud tasu mitte kehtestamine ka uues jahiseaduses on Eesti Jahimeeste Seltsi ettepanek. 

Jahindusest laekuvate maksete kasutamine

Uue jahiseaduse eelnõu järgi kehtestatakse jahimehele aastamaks. 

Eesti Jahimeeste Selts toetab jahipiirkonna kasutustasu asendamist jahimehe aastamaksuga. Ettepanek on seadustada jahindusest riigile laekuvate vahendite s.t. jahimehe aastamaksu sihtotstarbeline kasutamine erinevate jahinduslike ülesannete täitmiseks, sh ajakirja väljaandmiseks. Antud teema on olnud arutlusel Keskkonnaministeeriumis ja seda on  peetud võimalikuks rakendada läbi  Eesti Jahimeeste Seltsiga sõlmitud halduslepingu.
Eesti jahindust senini korraldavad õigusaktid lähtuvad peamiselt loodusliku tasakaalu säilimise eesmärgist, kus peatähtis on Eesti loodusele omaste liikide püsimine, ulukipopulatsioonide jätkusuutlikkus, struktuuri ja suhete säilimine liigiti, asurkonniti, piirkonniti ja tervikuna, ökosüsteemi osana. Jahiseaduse ja eeskirjaga pannakse sellest eesmärgist lähtuvalt jahimehele ja jahirentnikule kohustusi ning seatakse piiranguid. 

Eesti Jahimeeste Selts on jätkuvalt valmis koostööle teiste jahiseaduse temaatikaga seotud organisatsioonide ja kodanike ühiskonna esindajatega, et leida parimad lahendused erinevate osapoolte õiguste, kohustuste ja vastutuse vahel. 

